title: Решение № 1194/2011/ЕС на Европейския парламент и на Съвета от 16 ноември 2011 година за предприемане на действие от страна на Европейския съюз за Знака за европейско наследство

text:
               22.11.2011

               BG

               Официален вестник на Европейския съюз

               L 303/1

         РЕШЕНИЕ № 1194/2011/ЕС НА ЕВРОПЕЙСКИЯ ПАРЛАМЕНТ И НА СЪВЕТА
   от 16 ноември 2011 година
   за предприемане на действие от страна на Европейския съюз за Знака за европейско наследство
   ЕВРОПЕЙСКИЯТ ПАРЛАМЕНТ И СЪВЕТЪТ НА ЕВРОПЕЙСКИЯ СЪЮЗ,
   като взеха предвид Договора за функционирането на Европейския съюз, и по-специално член 167, параграф 5, първо тире от него,
   като взеха предвид предложението на Европейската комисия,
   след предаване на проекта на законодателния акт на националните парламенти,
   като взеха предвид становището на Комитета на регионите (1),
   в съответствие с обикновената законодателна процедура (2),
   като имат предвид, че:

               (1)

               Договорът за функционирането на Европейския съюз (ДФЕС) има за цел постигането на един все по-тесен съюз между народите на Европа и поставя на Съюза задачата, inter alia, да допринася за разцвета на културите на държавите-членки, като зачита тяхното национално и регионално многообразие и същевременно извежда на преден план общото културно наследство. Във връзка с това при необходимост Съюзът подкрепя и допълва действията на държавите-членки за по-добро познаване и разпространение на културата и историята на европейските народи.

               (2)

               По-доброто разбиране и оценяване, по-специално сред младите хора, на тяхното общо, но многообразно наследство ще помогне за засилване на чувството за принадлежност към Съюза и ще укрепи междукултурния диалог. Ето защо е важно да се насърчава по-големият достъп до културното наследство и да се засилва европейското измерение.

               (3)

               Договорът за функционирането на ЕС създава също гражданство на Съюза, което допълва националното гражданство на съответните държави-членки и което е важен елемент за опазване и укрепване на процеса на европейска интеграция. За да могат гражданите да се включат възможно най-пълноценно в процеса на европейската интеграция, по-голям акцент следва да бъде поставен върху техните общи ценности, история и култура като ключови елементи на тяхната принадлежност към общество, изградено върху принципите на свобода, демокрация и зачитане на правата на човека, културно и езиково многообразие, толерантност и солидарност.

               (4)

               На 28 април 2006 г. в Гранада, Испания, беше стартирана междуправителствена инициатива за Знака за европейско наследство („междуправителствена инициатива“).

               (5)

               На 20 ноември 2008 г. Съветът прие заключения (3), насочени към превръщане на междуправителствената инициатива в действие на Европейския съюз („действие“), като прикани Комисията да му представи предложение за създаване от Съюза на Знак за европейско наследство („знак“) и да определи практическите процедури за изпълнение на този проект.

               (6)

               Общественото допитване и оценката на въздействието, осъществени от Комисията, потвърдиха ценността на междуправителствената инициатива, но посочиха, че е необходимо проектът да се доразвие, за да разгърне пълния си потенциал и че участието на Съюза може да доведе до явна добавена стойност за него и да спомогне за неговата качествена крачка напред.

               (7)

               Знакът следва да се ползва от опита, натрупан от междуправителствената инициатива.

               (8)

               Знакът следва да се стреми към добавена стойност и допълване с други инициативи, като Списъка на световното наследство на ЮНЕСКО, Представителния списък на нематериалното културно наследство на човечеството на ЮНЕСКО и „Европейските културни маршрути“ на Съвета на Европа. Неговата добавена стойност следва да се основава на приноса на подбраните обекти за европейската история и култура, в т.ч. изграждането на Съюза, на ясното образователно измерение, стигащо до гражданите, по-специално до младите хора, и на работата в мрежа между обектите за обмен на опит и най-добри практики. Основният акцент на действието следва да бъде поставен по-скоро върху популяризирането на обектите и достъпа до тях, както и върху качеството на информацията и предлаганите дейности, отколкото върху запазването на обектите, което следва да бъде гарантирано от съществуващите режими за опазване.

               (9)

               Наред със засилване чувството на европейските граждани за принадлежност към Съюза и насърчаване на междукултурния диалог, действието би могло да допринесе и за повишаване на ценността и популярността на културното наследство, укрепване на ролята на наследството за икономическото и устойчивото развитие на регионите, по-специално чрез културен туризъм, засилване на полезните взаимодействия между културното наследство и съвременното творчество и творческия дух и, по-общо, насърчаване на демократичните ценности и правата на човека, на които се основава процесът на европейската интеграция.

               (10)

               Тези цели съответстват изцяло на целите, установени в Съобщението на Комисията, озаглавено „Европейска програма за култура в глобализиращия се свят“, които включват поощряване на културното многообразие и междукултурния диалог, както и на културата като творчески двигател.

               (11)

               От решаващо значение е знакът да бъде присъждан въз основа на общи, ясни и прозрачни критерии и процедури, включително през първите две години на подбор, когато следва да се прилагат преходни разпоредби.

               (12)

               Процедурата по подбор на обекти съгласно настоящото действие следва да се провежда на два етапа. Следва да се прави първоначален подбор на обектите на национално равнище. Когато е уместно, държавите-членки биха могли да включат местни и регионални органи. След това следва да се извърши подбор на равнището на Съюза. Всеки обект, на който е присъден знакът, подлежи на редовен мониторинг, за да се гарантира, че той продължава да отговаря на критериите, установени за знака.

               (13)

               По време на първата оценка на действието от Комисията следва да се разгледа разширяването на неговия географски обхват.

               (14)

               При наличие на явна тематична връзка между няколко обекта, разположени в една държава-членка, настоящото действие следва да позволява съвместни кандидатури. Тези съвместни кандидатури следва да включват разумен брой участващи обекти и да имат европейска добавена стойност в сравнение със самостоятелните кандидатури на същите обекти.

               (15)

               Също така поради транснационалния характер на определени обекти настоящото действие следва да позволява съвместни кандидатури както за обекти, разположени в различни държави-членки, но насочени към определена тематика, така и за обекти, разположени на територията на най-малко две държави-членки.

               (16)

               За да се гарантират уеднаквени условия за изпълнение на настоящото решение, и по-конкретно разпоредбите относно определянето на обекти, на които да се присъди знакът, относно отнемането на знака и официалното утвърждаване на отказването от него, на Комисията следва да се предоставят изпълнителни правомощия.

               (17)

               Административните договорености за знака следва да бъдат опростени и гъвкави в съответствие с принципа на субсидиарност.

               (18)

               Доколкото целта на настоящото решение не може да бъде постигната в достатъчна степен от държавите-членки поради необходимостта, по-специално, от нови общи, ясни и прозрачни критерии и процедури за Знака, както и от по-добра координация между държавите-членки, и следователно може да бъде по-добре постигната на равнището на Съюза, Съюзът може да приеме мерки в съответствие с принципа на субсидиарност, уреден в член 5 от Договора за Европейския съюз. В съответствие с принципа на пропорционалност, уреден в същия член, настоящото решение не надхвърля необходимото за постигането на тези цели,

         ПРИЕ НАСТОЯЩОТО РЕШЕНИЕ:
   Член 1
   Предприемане на действие
   Предприема се действие от страна на Европейския съюз („действие“), озаглавено „Знак за европейско наследство“ („знак“).
   Член 2
   Определения
   За целите на настоящото решение се прилагат следните определения:

               1.

               „обекти“ означава паметници, природни, подводни, археологични, индустриални или градски обекти, културни пейзажи, възпоменателни места, културни ценности и предмети, както и нематериално наследство, свързано с определено място, включително съвременно наследство;

               2.

               „транснационален обект“ означава:

                           а)

                           няколко обекта, разположени в различни държави-членки, които се групират около една конкретна тема, за да излязат със съвместна кандидатура; или

                           б)

                           един обект, разположен на територията на най-малко две държави-членки;

               3.

               „национален тематичен обект“ означава няколко обекта, разположени в една и съща държава-членка, които се групират около една конкретна тема, за да излязат със съвместна кандидатура.

         Член 3
   Цели
   1.   Действието допринася за следните общи цели:

               а)

               засилване на чувството за принадлежност на европейските граждани, по-специално на младите хора, към Съюза на основата на споделени ценности и елементи от европейската история и културно наследство, както и на разбиране на националното и регионалното многообразие;

               б)

               укрепване на междукултурния диалог.

         2.   С оглед на постигането на целите, установени в параграф 1, с действието се полагат усилия за постигането на следните междинни цели:

               а)

               подчертаване на символичната стойност и повишаване на популярността на обектите, които са играли значителна роля в историята и културата на Европа и/или в изграждането на Съюза;

               б)

               подобряване разбирането на европейските граждани за историята на Европа и изграждането на Съюза и на тяхното общо, но многообразно културно наследство, по-специално по отношение на демократичните ценности и правата на човека, на които се основава процесът на европейската интеграция.

         3.   Самите обекти полагат усилия за постигането на следните специфични цели:

               а)

               изтъкване на европейското им значение;

               б)

               повишаване на осведомеността на европейските граждани, особено на младите хора, за общото им културно наследство;

               в)

               улесняване на обмена на опит и най-добри практики в целия Съюз;

               г)

               увеличаване и/или подобряване на достъпа за всички, и по-специално младите хора;

               д)

               укрепване на междукултурния диалог, особено сред младите хора, чрез образование в областта на изкуствата, културата и историята;

               е)

               засилване на полезните взаимодействия между културното наследство, от една страна, и съвременното творчество и творчески дух, от друга страна;

               ж)

               допринасяне за привлекателността и икономическото и устойчивото развитие на регионите, по-специално чрез културния туризъм.

         Член 4
   Участие в действието
   В действието могат да участват държавите-членки на доброволна основа.
   Член 5
   Добавена стойност и взаимно допълване на действието с други инициативи
   Комисията и държавите-членки осигуряват добавената стойност и взаимното допълване на действието по отношение на други инициативи в сферата на културното наследство, като Списъка на световното наследство на ЮНЕСКО, Представителния списък на нематериалното културно наследство на човечеството на ЮНЕСКО и „Европейските културни маршрути“ на Съвета на Европа.
   Член 6
   Присъждане
   Знакът може да бъде присъждан на обекти по смисъла на член 2.
   Член 7
   Критерии
   1.   Присъждането на знака се основава на следните критерии („критерии“):

               а)

               Обектите — кандидати за знака, трябва да имат символична европейска стойност и да са изиграли значителна роля в историята и културата на Европа и/или в изграждането на Съюза. Те следователно трябва да покажат една или повече от следните характеристики:

                           i)

                           трансграничен или паневропейски характер: по какъв начин въздействието и привлекателността им в миналото и настоящето надхвърлят националните граници на дадена държава-членка;

                           ii)

                           място и роля в европейската история и европейската интеграция и връзки с ключови европейски събития, личности или движения;

                           iii)

                           място и роля в развитието и популяризирането на общите ценности, на които се основава европейската интеграция.

               б)

               Обектите — кандидати за знака, трябва да представят проект, чието изпълнение трябва да започне най-късно до края на годината на определяне и който включва всеки един от следните елементи:

                           i)

                           повишаване на осведомеността относно европейското значение на обекта, по-специално чрез подходящи информационни дейности, обозначения и обучение на персонала;

                           ii)

                           организиране на образователни дейности, особено за младите хора, които помагат да се разбере по-добре общата история на Европа и нейното общо, но многообразно наследство и които засилват чувството за принадлежност към едно общо пространство;

                           iii)

                           насърчаване на многоезичието и улесняване на достъпа до обекта чрез използване на няколко езика на Съюза;

                           iv)

                           участие в дейностите на мрежите от обекти, на които е присъден знакът, с цел обмен на опит и стартиране на общи проекти;

                           v)

                           повишаване на популярността и привлекателността на обекта в европейски мащаб, inter alia, чрез използване на възможностите, които предлагат новите технологии, чрез цифрови и интерактивни средства и чрез търсене на полезни взаимодействия с други европейски инициативи.

                     Приветства се организирането на художествени и културни дейности, които увеличават мобилността на европейските професионалисти в областта на културата, на дейците на изкуството и на колекциите и които насърчават междукултурния диалог и поощряват връзката между наследството и съвременното творчество и творчески дух, когато специфичният характер на обекта допуска това.

               в)

               Обектите — кандидати за знака, трябва да представят работен план, който включва всеки един от следните елементи:

                           i)

                           осигуряване на доброто управление на обекта, включително определяне на цели и показатели;

                           ii)

                           осигуряване на съхранението на обекта и предаването му на бъдещите поколения съгласно съответните режими за опазване;

                           iii)

                           осигуряване на качеството на услугите при посрещане на посетители, като исторически сведения, информация за посетителите и обозначения;

                           iv)

                           осигуряване на достъп за възможно най-широката общественост, inter alia, чрез приспособяване на обекта или обучение на персонала;

                           v)

                           отделяне на специално внимание на младите хора, по-конкретно чрез предоставяне на достъп до обекта при привилегировани условия;

                           vi)

                           популяризиране на обекта като устойчива туристическа дестинация;

                           vii)

                           разработване на последователна и цялостна комуникационна стратегия, изтъкваща европейското значение на обекта;

                           viii)

                           осигуряване на максимално възможната екологосъобразност на управлението на обекта.

         2.   Във връзка с критериите, установени в параграф 1, букви б) и в), всеки обект се оценява пропорционално, като се вземат предвид характеристиките му.
   Член 8
   Европейска група
   1.   Създава се Европейска група от независими експерти („Европейска група“) за осъществяване на подбора и мониторинга на равнището на Съюза. Групата следи за правилното прилагане на критериите от страна на обектите в държавите-членки.
   2.   Европейската група се състои от 13 членове, четирима от които се назначават от Европейския парламент, четирима — от Съвета, четирима — от Комисията, и един — от Комитета на регионите, съгласно съответните им процедури. Европейската група определя свой председател.
   3.   Членовете на Европейската група са независими експерти със значителен опит и специализирани познания в областите, свързани с целите на действието. Всички институции и органи полагат усилия да осигурят максимално взаимно допълване на компетентностите на експертите, които назначават, както и да осигурят балансирано географско представителство на експертите.
   4.   Членовете на Европейската група се назначават за срок от три години.
   Въпреки това през 2012 г. четирима експерти се назначават от Европейския парламент за две години, четирима — от Съвета за три години, четирима — от Комисията за една година, и един — от Комитета на регионите за три години.
   5.   Членовете на Европейската група декларират всеки настоящ или потенциален конфликт на интереси по отношение на конкретен обект. Когато е налице такава декларация от определен член или такъв конфликт на интереси, съответният член не участва в оценката на обекта или на които и да било други обекти от засегнатата(ите) държава(и)-членка(и).
   6.   Комисията оповестява всички доклади, препоръки и уведомления на Европейската група.
   Член 9
   Формуляр за кандидатстване
   С цел процедурите да бъдат максимално ускорени и опростени Комисията изготвя общ формуляр за кандидатстване („формуляр за кандидатстване“), който се основава на критериите и се използва от всички обекти — кандидати за знака.
   Член 10
   Предварителен подбор на национално равнище
   1.   Държавите-членки отговарят за предварителния подбор на обектите — кандидати за присъждане на знака.
   2.   Всяка държава-членка може да подбере предварително до два обекта на всеки две години.
   3.   Предварителният подбор се основава на критериите и на формуляра за кандидатстване.
   4.   Всяка участваща държава-членка изготвя свои собствени процедури и график за предварителен подбор в съответствие с принципа на субсидиарност, като се стреми към максимално възможната опростеност и гъвкавост на административните договорености. Тя изпраща на Комисията формулярите за кандидатстване на предварително подбраните обекти до 1 март в годината на процедурата по подбор в съответствие с графика, установен в приложението.
   5.   Комисията публикува пълния списък на предварително подбраните обекти и информира за това Европейския парламент, Съвета и Комитета на регионите незабавно след окончателното завършване на етапа на предварителния подбор, така че Европейският парламент, Съветът, Комитетът на регионите, държавите-членки или всяко друго лице или образувание да могат да представят на Комисията всички забележки, които биха могли да повлияят на подбора на тези обекти.
   Член 11
   Подбор на равнището на Съюза
   1.   Европейската група извършва подбора на обектите за присъждане на знака под ръководството на Комисията.
   2.   Европейската група оценява кандидатурите на предварително подбраните обекти и избира не повече от един обект от държава-членка. При необходимост може да се изиска допълнителна информация и да се организират посещения на обектите.
   3.   Подборът се основава на критериите и на формуляра за кандидатстване. Европейската група също отчита надлежно забележките, посочени в член 10, параграф 5.
   4.   Европейската група изготвя доклад за предварително подбраните обекти и го изпраща на Комисията най-късно до края на годината на процедурата по подбор. Този доклад включва препоръка за присъждане на знака и представя придружителна обосновка за заключенията си относно обектите, които са избрани, и за тези, които не са избрани. Комисията незабавно препраща този доклад за сведение на Европейския парламент, Съвета и Комитета на регионите.
   5.   Обектите — кандидати за знака, които не са избрани, могат да кандидатстват отново за предварителен подбор на национално равнище през следващите години.
   Член 12
   Транснационални обекти
   1.   За да бъде допустимо присъждането на знака на транснационален обект, той трябва да отговаря на всяко едно от следните условия:

               а)

               пълно спазване на критериите от всеки участващ обект;

               б)

               определяне на един от участващите обекти за координатор, който ще бъде точката за контакт за Комисията;

               в)

               кандидатстване под общо име;

               г)

               когато е уместно, демонстриране на явната тематична връзка.

         2.   Кандидатурите за транснационални обекти следват същата процедура като кандидатурите за другите обекти. След консултация между участващите обекти с участието на съответните национални органи всеки участващ обект попълва формуляр за кандидатстване и го изпраща на координатора. Транснационалните обекти се подбират предварително от държавата-членка на координатора в рамките на максималния брой обекти, посочен в член 10, параграф 2, и се предлагат от името на всички засегнати държави-членки със съгласието на тези държави-членки.
   3.   Когато даден транснационален обект бъде избран, знакът се присъжда на транснационалния обект като цяло и под общото му име.
   4.   Ако един транснационален обект отговаря на всички условия, този обект се ползва с приоритет при подбора.
   Член 13
   Национални тематични обекти
   1.   За да бъде допустимо присъждането на знака на национален тематичен обект, той трябва да отговаря на всяко едно от следните условия:

               а)

               демонстриране на европейската добавена стойност на съвместната кандидатура в сравнение със самостоятелните кандидатури;

               б)

               демонстриране на явната тематична връзка;

               в)

               пълно спазване на критериите от всеки участващ обект;

               г)

               определяне на един от участващите обекти за координатор, който ще бъде точката за контакт за Комисията;

               д)

               кандидатстване под общо име.

         2.   Кандидатурите за национални тематични обекти се разглеждат по същата процедура като кандидатурите за другите обекти. Всеки участващ обект попълва формуляр за кандидатстване и го изпраща на координатора. Националните тематични обекти се подбират предварително от съответната държава-членка в рамките на максималния брой обекти, посочен в член 10, параграф 2.
   3.   Когато даден национален тематичен обект бъде избран, знакът се присъжда на националния тематичен обект като цяло и под общото му име.
   Член 14
   Определяне
   1.   Комисията определя обектите, на които да се присъди Знакът за европейско наследство, при надлежно отчитане на препоръката на Европейската група. Комисията уведомява за това определяне Европейския парламент, Съвета и Комитета на регионите.
   2.   Знакът се присъжда за постоянно при условията, изложени в член 15, и ако действието продължава, без да се засяга член 16.
   Член 15
   Мониторинг
   1.   Всеки обект, на който е присъден знакът, подлежи на редовен мониторинг, за да се гарантира, че той продължава да отговаря на критериите и че спазва проекта и работния план, представени при кандидатстването.
   2.   Държавите-членки отговарят за мониторинга на всички обекти, които са разположени на съответната им територия. За мониторинга на транснационален обект отговаря държавата-членка на координатора.
   3.   Държавите-членки събират цялата необходима информация и изготвят доклад на всеки четири години в съответствие с изложения в приложението график. Държавите-членки изпращат доклада на Комисията до 1 март в годината на процедурата на мониторинг. Комисията представя доклада за разглеждане от Европейската група.
   4.   Европейската група изготвя доклад относно състоянието на обектите, на които е присъден знакът, до края на годината на процедурата на мониторинг, включващ при необходимост препоръки, които да се вземат предвид през следващия период на мониторинг.
   5.   Комисията в сътрудничество с Европейската група определя общи показатели за държавите-членки с цел да се гарантира съгласуван подход при процедурата на мониторинг.
   Член 16
   Отнемане на знака или отказване от него
   1.   Ако Европейската група установи, че даден обект е престанал да отговаря на критериите или вече не спазва проекта и работния план, представени при кандидатстването, тя започва диалог със съответната държава-членка чрез Комисията, за да се подпомогне внасянето на необходимите корекции в обекта.
   2.   Ако в срок 18 месеца след началото на диалога необходимите корекции в обекта не са направени, Европейската група уведомява за това Комисията. Уведомлението се придружава от изложение на съображенията и включва практически препоръки за подобряване на положението.
   3.   Ако в срок 18 месеца след посоченото в параграф 2 уведомление практическите препоръки не са изпълнени, Европейската група отправя препоръка до Комисията за отнемането на знака от съответния обект.
   4.   Ако Европейската група установи, че даден обект, участващ в транснационален обект или в национален тематичен обект, е престанал да отговаря на критериите или вече не спазва проекта и работния план, представени при кандидатстването, се прилага процедурата, установена в параграфи 1, 2 и 3. Отнемането съгласно настоящия параграф се прилага за транснационалния обект или националния тематичен обект като цяло. Въпреки това в случаите, когато не се застрашава съгласуваността на транснационалния обект или националния тематичен обект, Европейската група може да препоръча отнемането да се ограничи до съответния участващ обект.
   5.   Комисията взема решението за отнемане на знака при надлежно отчитане на препоръката, посочена в параграф 3. Комисията уведомява за отнемането Европейския парламент, Съвета и Комитета на регионите.
   6.   Обектите могат да се откажат от знака по всяко време и в тези случаи те уведомяват съответната държава-членка, която от своя страна уведомява Комисията за отказването. Комисията утвърждава официално отказването и за целта уведомява за него Европейския парламент, Съвета и Комитета на регионите.
   Член 17
   Практически договорености
   1.   Комисията изпълнява действието. Тя по-специално:

               а)

               осигурява общата съгласуваност и качеството на действието;

               б)

               осигурява координацията между държавите-членки и Европейската група;

               в)

               в светлината на целите и критериите изготвя насоки в подкрепа на процедурите по подбор и мониторинг в тясно сътрудничество с Европейската група;

               г)

               подпомага дейността на Европейската група.

         2.   Комисията отговаря за съобщаване на информацията относно знака и за осигуряване на неговата публичност на равнището на Съюза, по-специално чрез създаването и поддържането на специален уебсайт. Комисията прави необходимото да бъде създадено лого на действието.
   3.   Комисията насърчава работата в мрежа между обектите, на които е присъден знакът.
   4.   Действията съгласно параграфи 2 и 3 от настоящия член, както и разходите за Европейската група се финансират чрез финансовия пакет, предвиден в член 20.
   Член 18
   Оценка
   1.   Комисията осигурява външна и независима оценка на действието. Тази оценка се прави на всеки шест години в съответствие с графика, посочен в приложението, като се оценяват всички аспекти, в т.ч. ефикасността на процесите, свързани с управлението на действието, броят на обектите, последиците от действието, разширяването на географския му обхват, начините, по които то може да бъде подобрено, и дали то следва да бъде продължено.
   2.   Комисията представя доклад за оценката, предвидена в параграф 1, на Европейския парламент, Съвета и Комитета на регионите в рамките на шест месеца от окончателното ѝ завършване и по целесъобразност го придружава със съответни предложения.
   Член 19
   Преходни разпоредби
   1.   Държавите-членки, които не са участвали в междуправителствената инициатива за Знак за европейско наследство от 2006 г. („междуправителствена инициатива“), могат през 2013 г. да подберат предварително не повече от четири обекта за присъждане на знака.
   2.   Държавите-членки, които са участвали в междуправителствената инициатива, могат през 2014 г. да подберат предварително не повече от четири обекта за присъждане на знака. Те могат да предлагат обекти, на които вече е присъден знак в рамките на междуправителствената инициатива.
   3.   Всички обекти, посочени в параграфи 1 и 2, се оценяват от Европейската група въз основа на същите критерии и следват същата процедура като за другите обекти.
   4.   Когато един от обектите, посочени в параграфи 1 и 2, не отговаря на критериите или ако е необходима допълнителна информация, Европейската група започва диалог със засегнатата държава-членка чрез Комисията с цел да прецени дали кандидатурата може да бъде подобрена, преди да се вземе решение. Ако е необходимо, може да бъдат организирани посещения на обекта.
   Член 20
   Финансови разпоредби
   1.   Финансовият пакет за изпълнение на действието за периода от 1 януари 2012 г. до 31 декември 2013 г. се определя на 650 000 EUR.
   2.   Годишните бюджетни кредити се одобряват от бюджетния орган в рамките на многогодишната финансова рамка.
   Член 21
   Влизане в сила
   Настоящото решение влиза в сила в деня след публикуването му в Официален вестник на Европейския съюз.

      Съставено в Страсбург на 16 ноември 2011 година.

            За Европейския парламент

            Председател

         J. BUZEK

            За Съвета

            Председател

         W. SZCZUKA

      (1)  ОВ C 267, 1.10.2010 г., стр. 52.

      (2)  Позиция на Европейския парламент от 16 декември 2010 г. (все още непубликувана в Официален вестник) и Позиция на Съвета на първо четене от 19 юли 2011 г. Позиция на Европейския парламент от 16 ноември 2011 г.

      (3)  ОВ C 319, 13.12.2008 г., стр. 11.

      ПРИЛОЖЕНИЕ

         График

                  Година

                  2011

                  Влизане в сила на решението
                  Подготвителна работа

                  2012

                  Подготвителна работа

                  2013

                  Първи подбор на обекти за държавите-членки, които не са участвали в междуправителствената инициатива

                  2014

                  Първи подбор на обекти за държавите-членки, които са участвали в междуправителствената инициатива

                  2015

                  Подбор

                  2016

                  Мониторинг

                  2017

                  Подбор

                  2018

                  Оценка на знака

                  2019

                  Подбор

                  2020

                  Мониторинг

                  2021

                  Подбор

                  2022

                  —

                  2023

                  Подбор

                  2024

                  Мониторинг
                  Оценка на знака

                  2025

                  Подбор

                  …

                  …


title: 2011/58/ЕС: Решение на Съвета от 25 октомври 2010 година относно подписването от името на Съюза на Споразумение между Европейския съюз и Кралство Мароко за създаване на механизъм за уреждане на спорове

text:
               1.2.2011

               BG

               Официален вестник на Европейския съюз

               L 27/1

         РЕШЕНИЕ НА СЪВЕТА
   от 25 октомври 2010 година
   относно подписването от името на Съюза на Споразумение между Европейския съюз и Кралство Мароко за създаване на механизъм за уреждане на спорове
   (2011/58/ЕС)
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за функционирането на Европейския съюз, и по-специално член 207, параграф 4, първа алинея във връзка с член 218, параграф 5 от него,
   като взе предвид предложението на Европейската комисия,
   като има предвид, че:

               (1)

               На 24 февруари 2006 г. Съветът разреши на Комисията да започне преговори с партньорите от средиземноморския регион с цел създаването на механизъм за уреждане на спорове, свързани с търговски разпоредби.

               (2)

               Комисията проведе преговори в консултация с комитета, създаден по силата на член 207 от Договора, и в рамките на дадените от Съвета указания за водене на преговори.

               (3)

               Преговорите приключиха и на 9 декември 2009 г. беше подписано Споразумение между Европейския съюз и Кралство Мароко за създаване на механизъм за уреждане на спорове (по-нататък наричано „споразумението“).

               (4)

               Споразумението следва да бъде подписано,

         ПРИЕ НАСТОЯЩОТО РЕШЕНИЕ:
   Член 1
   С настоящото се одобрява от името на Съюза подписването на Споразумение между Европейския съюз и Кралство Мароко за създаване на механизъм за уреждане на спорове при условие на сключването му (1).
   Член 2
   С настоящото се разрешава на председателя на Съвета да определи лицето(ата), упълномощено(и) да подпише(ат) споразумението от името на Съюза при условие на сключването му.
   Член 3
   Настоящото решение влиза в сила в деня на приемането му.

      Съставено в Люксембург на 25 октомври 2010 година.

            За Съвета

            Председател

         C. ASHTON

      (1)  Текстът на споразумението ще бъде публикуван с решението за сключването му.


title: 2009/577/ЕО: Решение на Съвета от 27 юли 2009 година за назначаване на член от Испания в Комитета на регионите

text:
               30.7.2009

               BG

               Официален вестник на Европейския съюз

               L 198/56

      РЕШЕНИЕ НА СЪВЕТА

   от 27 юли 2009 година
   за назначаване на член от Испания в Комитета на регионите
   (2009/577/ЕО)
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за създаване на Европейската общност, и по-специално член 263 от него,
   като взе предвид предложението на правителството на Испания,
   като има предвид, че:

               (1)

               На 24 януари 2006 г. Съветът прие Решение 2006/116/ЕО за назначаване на членове и заместник-членове на Комитета на регионите за периода от 26 януари 2006 г. до 25 януари 2010 г. (1)

               (2)

               След оставката на г-н Manuel CHAVES GONZÁLES се освободи едно място за член на Комитета на регионите,

         РЕШИ:
   Член 1
   Назначава се за член на Комитета на регионите за остатъка от мандата, а именно до 25 януари 2010 г.:
   г-н José Antonio GRIŇÁN MARTÍNEZ, Presidente de la Junta de Andalucía.
   Член 2
   Настоящото решение поражда действие от деня на приемането му.

      Съставено в Брюксел на 27 юли 2009 година.

            За Съвета

            Председател

         C. BILDT

      (1)  ОВ L 56, 25.2.2006 г., стр. 75.


title: 2007/618/ЕО: Решение на Съвета от 18 септември 2007 година за назначаване на член от Финландия и заместник-член от Финландия в Комитета на регионите

text:
               25.9.2007

               BG

               Официален вестник на Европейския съюз

               L 249/10

      РЕШЕНИЕ НА СЪВЕТА

   от 18 септември 2007 година
   за назначаване на член от Финландия и заместник-член от Финландия в Комитета на регионите
   (2007/618/ЕО)
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за създаване на Европейската общност, и по-специално член 263 от него,
   като взе предвид предложението на правителството на Финландия,
   като има предвид, че:

               (1)

               На 24 януари 2006 г. Съветът прие Решение 2006/116/ЕО относно назначаването на членове и заместник-членове на Комитета на регионите за периода от 26 януари 2006 г. до 25 януари 2010 г. (1).

               (2)

               След изтичането на мандата на г-н MYLLYVIRTA се освободи едно място за член на Комитета на регионите. След изтичането на мандата на г-н PEIPONEN се освободи едно място за заместник-член на Комитета на регионите,

         РЕШИ:
   Член 1
   Назначават се за член и заместник-член на Комитета на регионите за остатъка от мандата, а именно до 25 януари 2010 г.:

               а)

               като член:

                           —

                           Г-н Jyrki MYLLYVIRTA, кмет на Lahti (промяна на мандата);

               б)

               като заместник-член:

                           —

                           Г-жа Irja SOKKA, член на градския съвет на Kuopio.

         Член 2
   Настоящото решение се публикува в Официален вестник на Европейския съюз.
   То влиза в сила от датата на приемането му.

      Съставено в Брюксел на 18 септември 2007 година.

            За Съвета

            Председател

         R. PEREIRA

      (1)  ОВ L 56, 25.2.2006 г., стр. 75.


title: Решение на Съвета и на Комисията от 21 февруари 2005 година относно сключването на Протокол към Споразумението за стабилизиране и асоцииране между Европейските общности и техните държави-членки, от една страна, и Бивша югославска република Македония, от друга страна, за да се вземе предвид присъединяването на Чешката република, Република Естония, Република Кипър, Република Латвия, Република Литва, Република Унгария, Република Малта, Република Полша, Република Словения и Словашката република към Европейския съюз

text:
Важна правна забележка

|

32005D0192

Официален вестник n° L 063 , 10/03/2005 стр. 0021 - 0022

		20050221Решение на Съвета и на Комисиятаот 21 февруари 2005 годинаотносно сключването на Протокол към Споразумението за стабилизиране и асоцииране между Европейските общности и техните държави-членки, от една страна, и Бивша югославска република Македония, от друга страна, за да се вземе предвид присъединяването на Чешката република, Република Естония, Република Кипър, Република Латвия, Република Литва, Република Унгария, Република Малта, Република Полша, Република Словения и Словашката република към Европейския съюз(2005/192/ЕО, Евратом)СЪВЕТЪТ НА ЕВРОПЕЙСКИЯ СЪЮЗ,КОМИСИЯТА НА ЕВРОПЕЙСКИТЕ ОБЩНОСТИ,като взеха предвид Договора за създаване на Европейската общност, и по-специално член 310, във връзка с член 300, параграф 2, първа алинея, второ изречение и член 300, параграф 3, втора алинея от него,като взеха предвид Договора за създаване на Европейската общност за атомна енергия, и по-специално член 101, втори параграф от него,като взеха предвид Договора за присъединяване от 16 април 2003 г., и по-специално член 2, параграф 3 от него,като взеха предвид Акта за присъединяване от 2003 г., и по-специално член 6, параграф 2 от него,като взеха предвид предложението на Комисията,като взеха предвид съгласието на Европейския парламент,като взеха предвид одобрението на Съвета съгласно член 101 от Договора за създаване на Европейската общност за атомна енергия,като имат предвид, че:(1) Протоколът към Споразумението за стабилизиране и асоцииране между Европейските общности и техните държави-членки, от една страна, и Бивша югославска република Македония, от друга страна, за да се вземе предвид присъединяването на Чешката република, Република Естония, Република Кипър, Република Латвия, Република Литва, Република Унгария, Република Малта, Република Полша, Република Словения и Словашката република към Европейския съюз, е подписан от името на Европейската общност и държавите-членки на 12 декември 2004 г. в съответствие с Решение 2004/896/ЕО на Съвета [1].(2) Протоколът се прилага временно от 1 май 2004 г. до влизането му в сила.(3) Протоколът следва да бъде сключен,РЕШИХА:Член 1Одобрява подписването от Европейската общност, Европейската общност за атомна енергия и техните държавите-членки на протокола към Споразумението за стабилизиране и асоцииране между Европейските общности и техните държави-членки, от една страна, и Бивша югославска република Македония, от друга страна, за да се вземе предвид присъединяването на Чешката република, Република Естония, Република Кипър, Република Латвия, Република Литва, Република Унгария, Република Малта, Република Полша, Република Словения и Словашката република към Европейския съюз.Текстът на Протокола [2] е приложен към настоящото решение.Член 2Председателят на Съвета извършва нотифицирането от името на Европейската общност и нейните държави-членки в съответствие с член 15 от Протокола. Едновременно с това председателят на Комисията извършва нотифицирането от името на Европейската общност за атомна енергия.Съставено в Брюксел на 21 февруари 2005 година.За СъветаПредседателJ. AsselbornЗа КомисиятаJosé Manuel BarrosoПредседател[1] ОВ L 388, 29.12.2004 г., стр. 1.[2] ОВ L 388, 29.12.2004 г., стр. 6.--------------------------------------------------


title: 2009/221/ЕО: Решение на Европейския парламент от 22 април 2008 година относно освобождаването от отговорност във връзка с изпълнението на бюджета на Европейската агенция за морска безопасност за финансовата 2006 година

text:
               31.3.2009

               BG

               Официален вестник на Европейския съюз

               L 88/192

         РЕШЕНИЕ НА ЕВРОПЕЙСКИЯ ПАРЛАМЕНТ
   от 22 април 2008 година
   относно освобождаването от отговорност във връзка с изпълнението на бюджета на Европейската агенция за морска безопасност за финансовата 2006 година
   (2009/221/ЕО)
   ЕВРОПЕЙСКИЯТ ПАРЛАМЕНТ,
   като взе предвид окончателните годишни отчети на Европейската агенция за морска безопасност за финансовата 2006 година (1),
   като взе предвид доклада на Сметната палата относно окончателните годишни отчети на Европейската агенция за морска безопасност за финансовата 2006 година, придружен от отговорите на агенцията (2),
   като взе предвид препоръката на Съвета от 12 февруари 2008 г. (5843/2008 — C6-0084/2008),
   като взе предвид Договора за ЕО, и по-специално член 276 от него,
   като взе предвид Регламент (ЕО, Евратом) № 1605/2002 на Съвета от 25 юни 2002 г. относно Финансовия регламент, приложим за общия бюджет на Европейските общности (3), и по-специално член 185 от него,
   като взе предвид Регламент (ЕО) № 1406/2002 на Европейския парламент и на Съвета от 27 юни 2002 г. за създаване на Европейска агенция за морска безопасност (4), и по-специално член 19 от него,
   като взе предвид Регламент (ЕО, Евратом) № 2343/2002 на Комисията от 19 ноември 2002 г. относно създаването на рамков Финансов регламент за органите, посочени в член 185 от Регламент (ЕО, Евратом) № 1605/2002 на Съвета (5), и по-специално член 94 от него,
   като взе предвид член 71 и приложение V към своя правилник,
   като взе предвид доклада на Комисията по бюджетен контрол и становището на Комисията по транспорт и туризъм (A6-0115/2008),

               1.

               Освобождава изпълнителния директор на Европейската агенция за морска безопасност от отговорност във връзка с изпълнението на бюджета на Агенцията за финансовата 2006 година;

               2.

               Излага своите забележки в резолюцията по-долу;

               3.

               Възлага на своя председател да предаде настоящото решение, както и резолюцията, която е неразделна част от него, на изпълнителния директор на Европейската агенция за морска безопасност, на Съвета, Комисията и Сметната палата и да осигури публикуването му в Официален вестник на Европейския съюз (серия L).

            Председател

         Hans-Gert PÖTTERING

            Генерален секретар

         Harald RØMER

      (1)  ОВ C 261, 31.10.2007 г., стр. 20.

      (2)  ОВ C 309, 19.12.2007 г., стр. 55.

      (3)  ОВ L 248, 16.9.2002 г., стр. 1

      (4)  ОВ L 208, 5.8.2002 г., стр. 1.

      (5)  ОВ L 357, 31.12.2002 г., стр. 72.
    ---documentbreak---

               31.3.2009

               BG

               Официален вестник на Европейския съюз

               L 88/193

         РЕЗОЛЮЦИЯ НА ЕВРОПЕЙСКИЯ ПАРЛАМЕНТ
   от 22 април 2008 година,
   съдържаща забележките, които са неразделна част от решението относно освобождаването от отговорност във връзка с изпълнението на бюджета на Европейската агенция за морска безопасност за финансовата 2006 година
   ЕВРОПЕЙСКИЯТ ПАРЛАМЕНТ,
   като взе предвид окончателните годишни отчети на Европейската агенция за морска безопасност за финансовата 2006 година (1),
   като взе предвид доклада на Сметната палата относно окончателните годишни отчети на Европейската агенция за морска безопасност за финансовата 2006 година, придружен от отговорите на агенцията (2),
   като взе предвид препоръката на Съвета от 12 февруари 2008 г. (5843/2008 — C6-0084/2008),
   като взе предвид Договора за ЕО, и по-специално член 276 от него,
   като взе предвид Регламент (ЕО, Евратом) № 1605/2002 на Съвета от 25 юни 2002 г. относно Финансовия регламент, приложим за общия бюджет на Европейските общности (3), и по-специално член 185 от него,
   като взе предвид Регламент (ЕО) № 1406/2002 на Европейския парламент и на Съвета от 27 юни 2002 г. за създаване на Европейска агенция за морска безопасност (4), и по-специално член 19 от него,
   като взе предвид Регламент (ЕО, Евратом) № 2343/2002 на Комисията от 19 ноември 2002 г. относно създаването на рамков Финансов регламент за органите, посочени в член 185 от Регламент (ЕО, Евратом) № 1605/2002 на Съвета (5), и по-специално член 94 от него,
   като взе предвид член 71 и приложение V към своя правилник,
   като взе предвид доклада на Комисията по бюджетен контрол и становището на Комисията по транспорт и туризъм (A6-0115/2008),

               A.

               като има предвид декларацията на Сметната палата, че е получила убедителни гаранции, че годишните отчети за финансовата 2006 година са надеждни и че извършените операции са законосъобразни и редовни;

               Б.

               като има предвид, че на 24 април 2007 г. Парламентът освободи изпълнителния директор на Европейската агенция за морска безопасност от отговорност във връзка с изпълнението на бюджета на Агенцията за финансовата 2005 година (6) и в резолюцията, придружаваща решението за освобождаване от отговорност, Парламентът, наред с другото:

                           —

                           отбеляза, че забавянията при наемането на служители са засегнали изпълнението на бюджета за финансовата 2006 година, като тази ситуация се е отразила върху усвояването на бюджетните кредити за административни разходи,

                           —

                           отбеляза, че документацията относно операциите, която представлява предпоставка за наличието на действаща система за вътрешен контрол, е показала някои слабости и че досиетата, свързани с поети задължения и плащания, често са се оказвали непълни или неясни,

                           —

                           отбеляза също така наличието на различни недостатъци в управлението на процедурата за обществени поръчки и настоя Агенцията да се съобрази с нормативните изисквания;

         Общи въпроси, които се отнасят до въпроси от хоризонтално естество при агенциите на ЕС и които поради това са от значение за процедурата по освобождаване от отговорност във връзка с изпълнението на бюджета на всяка една агенция

               1.

               Отбелязва, че през 2006 г. бюджетите на 24-те агенции и други децентрализирани органи на Общността, които подлежат на одит от Сметната палата, се равняват общо на 1 080,5 милиона евро (като най-голям е бюджетът на Европейската агенция за възстановяване в размер на 271 милиона евро, а най-малък е бюджетът на Европейския полицейски колеж (CEPOL) в размер на 5 милиона евро);

               2.

               Посочва, че кръгът от външни органи на ЕС, които подлежат на одит и освобождаване от отговорност за изпълнението на бюджета, понастоящем обхваща не само традиционните регулаторни агенции, но също така изпълнителните агенции, създадени за осъществяването на специфични програми, а в близко бъдеще ще включи и съвместните предприятия, създадени като публично-частни партньорства (съвместни инициативи в областта на технологиите);

               3.

               Наблюдава, що се отнася до Парламента, че броят на агенциите, подлежащи на процедура по освобождаване от отговорност за изпълнението на бюджета, се променя както следва: финансова година 2000: 8; 2001: 10; 2002: 11; 2003: 14; 2004: 14; 2005: 16; 2006: 20 регулаторни агенции и 2 изпълнителни агенции (не се включват двете агенции, които подлежат на одит от Сметната палата, но са обект на вътрешна процедура по освобождаване от отговорност);

               4.

               Следователно стига до заключението, че понастоящем процедурата по одит/освобождаване от отговорност е тромава и непропорционална по отношение на относителния размер на бюджетите на агенциите/децентрализираните органи на Общността; възлага на своята компетентна комисия да извърши всеобхватен преглед на процедурата по освобождаване от отговорност за агенциите и децентрализираните органи на Общността с оглед изработване на по-прост и рационален подход, като се има предвид непрестанно нарастващият брой органи, всеки от които ще изисква отделен доклад за освобождаване от отговорност през следващите години;

         Принципни съображения

               5.

               Изисква от Комисията, преди създаването на нова агенция или извършването на реформа на съществуваща такава, да представи точни разяснения по следните елементи: вид на агенцията, цели, вътрешна управленска структура, продукти, услуги, ключови процедури, целеви групи, клиенти и заинтересовани страни, официални взаимоотношения с външни субекти, бюджетна отговорност, финансово планиране и политика по отношение на персонала и наемането му;

               6.

               Изисква дейността на всяка агенция да бъде регламентирана чрез годишно споразумение за изпълнението, сключвано от агенцията и отговорната ГД, което следва да съдържа основните цели за следващата година, финансова рамка и ясни показатели за оценка на изпълнението;

               7.

               Изисква Сметната палата или друг независим одитор да подлага агенциите на редовни (и на ad hoc) одити на изпълнението; счита, че тези одити не следва да се ограничават до традиционните елементи на финансово управление и правилното изразходване на обществени средства, а също така да обхващат административната ефективност и ефикасност и да включват определяне на рейтинг на финансовото управление на всяка агенция;

               8.

               Счита, че в случая с агенции, които системно са надценявали бюджетните си нужди, трябва да се предприеме съкращаването на личния състав на базата на незаетите места; счита, че това в дългосрочна перспектива ще доведе до заделянето на по-малко средства за агенциите и до по-ниски административни разходи;

               9.

               Отбелязва като сериозен проблем факта, че редица агенции търпят критика за това, че не следват правилата за обществените поръчки, регламента за финансиране, Правилника за длъжностните лица и т.н.; счита, че основната причина за това е, че повечето регламенти, както и Финансовият регламент са предназначени за по-големи институции и повечето от малките агенции нямат необходимия размер, за да се справят с тези регулаторни разпоредби; поради това призовава Комисията да намери бързо решение с цел да се подобри ефективността, като се групират административните функции на различните агенции, така че да се постигне необходимият размер (като се вземат предвид необходимите промени в основните регламенти, уреждащи положението на агенциите и тяхната бюджетна независимост) или спешно да изготви проект за специфични разпоредби за агенциите (по-специално правила за прилагане относно агенциите), които ще им позволят да бъдат напълно изрядни;

               10.

               Настоява Комисията, когато изготвя предварителния проектобюджет да вземе предвид резултатите от изпълнението на бюджета от различните агенции в предишни години, по-специално в годината n-1, и да преразгледа бюджета, заявен съответно от отделните агенции; приканва съответната компетентна комисия да уважи това преразглеждане и, ако то не е предприето от Комисията, сама да преразгледа въпросния бюджет, като го сведе до реалистично равнище, подходящо за капацитета за възприемане и прилагане на въпросната агенция;

               11.

               Припомня своето решение за освобождаване от отговорност по отношение на финансовата 2005 година, в която Комисията бе приканена да представи на всеки пет години проучване относно добавената стойност на всяка съществуваща агенция; приканва всички заинтересувани институции, при отрицателна оценка на добавената стойност на дадена агенция, да вземат необходимите мерки, като преформулират мандата на въпросната агенция или като я закрият; отбелязва, че през 2007 г. не е имало никакви оценки, изготвени от Комисията; настоява за това, Комисията да представи поне пет такива оценки преди да се вземе решението за освобождаване от отговорност по отношение на финансовата 2007 година, като започне с най-старите агенции;

               12.

               Изразява мнението, че препоръките на Сметната палата следва да бъдат приложени незабавно, а нивото на изплатените субсидии за агенциите следва да бъде приравнено към техните действителни касови потребности; счита освен това, че измененията към основния Финансов регламент следва да бъдат включени в рамковия финансов регламент за агенциите и в различните специфични финансови регламенти;

         Представяне на данни от доклади

               13.

               Отбелязва, че не съществува стандартен подход на агенциите по отношение на представянето на извършените от тях дейности по време на въпросната финансова година, на техните отчети и доклади относно бюджетното и финансовото управление, нито към въпроса до каква степен е допустимо декларация за достоверността и точността на отчетите да бъде съставяна от директора на агенцията; отбелязва, че не всички агенции правят ясно разграничение между а) представяне на дейността на агенцията пред обществеността и б) технически доклади по въпросите на бюджетното и финансовото управление;

               14.

               Отбелязва, че макар постоянните инструкции на Комисията за съставяне на доклади за дейността да не изискват изрично от агенцията изготвяне на декларация за достоверността и точността на отчетите, през 2006 г. много директори са изготвили такива, като в един от случаите декларацията включва съществена резерва;

               15.

               Припомня параграф 26 от своята резолюция от 12 април 2005 г. (7), в който директорите на агенциите се приканват от този момент нататък да придружават своя годишен доклад за дейността, който се представя заедно с финансова и управленска информация, с декларация за достоверността и точността на отчетите по отношение на законосъобразността и редовността на операциите, подобна на декларациите, подписвани от генералните директори на Комисията;

               16.

               Изисква Комисията да внесе съответните изменения в постоянните си инструкции към агенциите;

               17.

               Освен това предлага Комисията да работи съвместно с агенциите за изработване на хармонизиран модел, приложим за всички агенции и децентрализирани органи на Общността, като се прави ясно разграничение между:

                           —

                           годишен доклад относно операциите, дейността и постиженията на органа, предназначен за широка публика,

                           —

                           финансови отчети и доклад за изпълнението на бюджета,

                           —

                           доклад за дейността, който следва модела на докладите за дейността, изготвяни от генералните директори на Комисията,

                           —

                           подписана от директора на органа декларация за достоверността и точността на отчетите, придружена от резерви или забележки, които според него е удачно да бъдат представени на вниманието на органа, отговарящ за освобождаване от отговорност във връзка с изпълнението на бюджета;

         Общи заключения на Сметната палата

               18.

               Отбелязва заключението на Сметната палата (параграф 10.29 от Годишния доклад (8), че изразходването на субсидиите, платени от Комисията от бюджета на Общността, не се основава на достатъчно обосновани прогнози за касовите потребности на агенциите и че този факт, съчетан с размера на пренесените бюджетни кредити, ги кара да държат значителни касови наличности; отбелязва също така препоръката на Сметната палата, че размерът на изплащаните на агенциите субсидии следва да бъде в съответствие с реалните им касови потребности;

               19.

               Отбелязва, че в края на 2006 г. 14 агенции все още не са приложили счетоводната система АВАС (Годишен доклад, бележка под линия към параграф 10.31);

               20.

               Отбелязва забележката на Сметната палата (Годишен доклад, параграф 1.25) относно натрупаните задължения за неползван отпуск, осчетоводени от някои агенции; посочва, че за финансовата 2006 година Сметната палата е включила резерви към своите декларации за достоверността и точността на отчетите по отношение на три агенции (Европейски център за развитие на професионално обучение (CEDEFOP), CEPOL и Европейската железопътна агенция); (за финансовата 2005 година това е било направено за CEDEFOP, Европейския орган за безопасност на храните и Европейската агенция за възстановяване);

         Вътрешен одит

               21.

               Припомня, че в съответствие с член 185, параграф 3 от Финансовия регламент вътрешният одитор на Комисията е също така вътрешен одитор на регулаторните агенции, които получават безвъзмездни средства, изплащани от бюджета на Общността; посочва, че вътрешният одитор докладва пред управителния съвет и пред директора на всяка агенция;

               22.

               Обръща внимание на резервата, включена в годишния доклад за дейността на вътрешния одитор за 2006 г., която гласи следното:
               „Вътрешният одитор на Комисията не е в състояние да изпълнява правилно своите задължения на вътрешен одитор на органите на Общността съгласно член 185 от Финансовия регламент поради липса на човешки ресурси.“;

               23.

               Отбелязва, обаче, забележката на вътрешния одитор в доклада му за дейността за 2006 г., че от 2007 г., благодарение на допълнителните човешки ресурси, предоставени от Комисията на Службата за вътрешен одит (IAS), всички действащи регулаторни агенции ще бъдат подлагани на годишни вътрешни одити;

               24.

               Отбелязва непрестанно нарастващия брой регулаторни и изпълнителни агенции и съвместни предприятия, които подлежат на одит от IAS съгласно член 185 от Финансовия регламент; изисква от Комисията да уведоми своята компетентна комисия дали човешките ресурси, с които разполага IAS, ще бъдат достатъчни за провеждане на годишни одити на всички подобни органи през следващите години;

               25.

               Отбелязва, че член 72, параграф 5 от Регламент (ЕО, Евратом) № 2343/2002 изисква от всяка агенция всяка година да изпраща на органа, който отговаря за освобождаване от отговорност във връзка с изпълнението на бюджета, и на Комисията доклад от директора, който обобщава броя и вида на вътрешните одити, извършени от вътрешния одитор, направените препоръки и предприетите по тези препоръки действия; изисква от агенциите да посочват дали се предприемат такива действия и, ако се предприемат, по какъв начин;

               26.

               Приема за сведение, по отношение на способността за провеждане на вътрешен одит, особено във връзка с по-малките агенции, предложението на вътрешния одитор до компетентната комисия на Парламента от 14 септември 2006 г. по-малките агенции да получат разрешение да ползват услуги по вътрешен одит, предоставяни от частния сектор срещу заплащане;

         Оценка на агенциите

               27.

               Припомня съвместното заявление на Парламента, Съвета и Комисията (9), договорено по време на заседанието на помирителния комитет преди провеждането на Съвета по икономически и финансови въпроси (ECOFIN) във връзка с бюджета на 13 юли 2007 г., което призовава за изготвяне на i) списък на агенциите, които Комисията възнамерява да оценява и на ii) списък на агенциите, които вече са били оценени, придружен от резюме на основните заключения;

         Дисциплинарни процедури

               28.

               Отбелязва, че, поради своя размер, отделни агенции изпитват затруднения при създаването на дисциплинарни съвети ad hoc, съставени от служители от съответната професионална степен, и че Службата за разследвания и дисциплинарни въпроси на Комисията (IDOC) не разполага с правомощия по отношение на агенциите; призовава агенциите да обмислят създаването на свой междуинституционален дисциплинарен съвет;

         Проект на междуинституционално споразумение

               29.

               Припомня проекта на междуинституционално споразумение за оперативната рамка на европейските регулаторни агенции, предложен от Комисията (COM(2005) 59), който целеше изграждането на хоризонтална рамка за създаването, структурата, дейността, оценката и контрола на европейските регулаторни агенции; отбелязва, че проектът представлява полезна инициатива в рамките на усилията за рационализиране на създаването и на управлението на агенции; отбелязва заявлението в Обобщителния доклад на Комисията за 2006 г. (параграф 3.1, COM(2007) 274), че макар след публикуването на проекта да не е имало напредък в преговорите, в края на 2006 г. в Съвета отново са започнали дискусии по същество; изразява съжаление, че не е било възможно постигането на по-нататъшен напредък по посока на приемане на документа;

               30.

               Приветства следователно ангажимента на Комисията да представи съобщение относно бъдещето на регулаторните агенции в рамките на 2008 г.;

         Самофинансиращи се агенции

               31.

               Припомня, че за двете самофинансиращи се агенции административният съвет е органът, който освобождава директора от отговорност за изпълнението на бюджета; отбелязва, че и двете агенции имат значителни натрупани излишъци от приходи от събрани такси, пренесени от бюджета за предходната година:

                           —

                           Служба за хармонизация във вътрешния пазар — в пари и парични еквиваленти: 281 милиона евро (10),

                           —

                           Служба на Общността за сортовете растения — в пари и парични еквиваленти: 18 милиона евро (11);

         Конкретни бележки

               32.

               Отбелязва, че от общия бюджет на ЕС за 2006 г. Агенцията получи 44,738 милиона евро под формата на бюджетни кредити за поети задължения и 44,738 милиона евро под формата на бюджетни кредити за плащания;

               33.

               Изразява загриженост от констатацията в доклада на Сметната палата за 2006 г., че над 43 % от бюджетните кредити за плащания е трябвало да бъдат освободени в края на финансовата 2006 година, а освен това е настъпила концентрация на операции в последното тримесечие на годината, тоест принципът на точност на бюджета не е бил изцяло спазен;

               34.

               Отбелязва също така констатацията на Сметната палата, че процедурите за съставяне на бюджета и на щатното разписание не са били достатъчно стриктни, което е довело до голям обем прехвърлени бюджетни кредити, трудности при планиране на наемането на служители и неправилно представяне на бюджета;

               35.

               Отбелязва ниския процент на усвояване на бюджетните кредити за плащания за мерки за борба със замърсяването по море (67,7 %), въпреки постоянната подкрепа за тези мерки от страна на Парламента по време на процеса, довел до приемането на бюджета; предвид невъзможността да се предостави през 2006 г. и 2007 г. плавателен съд за борба със замърсяването, който да обхваща района на Атлантическата дъга, в това число крайбрежието на Галисия и Бискайския залив, настоятелно призовава Комисията и Агенцията да увеличат усилията си за постигане на тази цел през 2008 г. в рамките на Регламент (ЕО) № 2038/2006 на Европейския парламент и на Съвета от 18 декември 2006 г. относно многогодишното финансиране на дейността на Европейската агенция по морска безопасност в областта на реагиране при замърсяването причинено от кораби (12);

               36.

               Признава, обаче, че, както е посочено в отговорите на Агенцията, преместването на седалището ѝ от Брюксел в Лисабон през 2006 г. е имало последици за бюджета, които е било трудно да се предвидят преди това, като в това число е довело до загуба на близо 20 % от служителите, работещи на договорно основание;

               37.

               Отбелязва със загриженост забележките на Сметната палата, че поемането на някои правни задължения е предшествало поемането на съответните бюджетни задължения, като някои договори са предвиждали предварително финансиране в размер на 100 %;

               38.

               Приканва Агенцията да предприеме спешни мерки в отговор на констатацията на Сметната палата, че нейната система за установяване на наличностите показва слабости, като записите не позволяват физическото проследяване на всички стоки, а компютърното оборудване по-специално не фигурира в системата;

               39.

               Посочва, че счетоводният баланс на Агенцията включва пари и парични еквиваленти в размер на 11,6 милиона евро и натрупан излишък от 7,18 милиона евро;

               40.

               Обръща внимание на заявлението на счетоводителя на Агенцията в неговия доклад относно бюджетното и финансовото управление, че макар през цялата 2006 г. Агенцията да е положила особено големи усилия за наемане на служители, щатното разписание и свързаното с него изпълнение на бюджета са били сериозно засегнати от значителния брой напуснали служители след преместването на седалището в Лисабон;

               41.

               Отбелязва с интерес информацията в доклада относно бюджетното и финансовото управление, че с оглед на поетапното приключване на SI2 през 2007 г., Агенцията е отправила искане да поеме пилотния проект за създаването на ново поколение финансови системи, наречени ABAC (Accrual Based Accounting — счетоводна отчетност на базата на текущо начисляване), и от април 2006 г. Агенцията използва същия пакет финансови системи като Комисията в рамките на схема за предоставяне извършването на услуги на външен изпълнител, като помещаването и поддръжката на всички системи се поемат от ГД на Комисията „Информатика“;

               42.

               Счита, че следва да се извършат по-нататъшни проучвания относно възможностите за обединяване на системи и услуги между агенциите, като това би могло да се окаже особено полезно за по-малките агенции, на които не достига критична маса, или за новосъздадените агенции в началния етап от съществуването им;

               43.

               Отбелязва заявлението в годишния доклад на Агенцията, че възстановяването на пътните разходи на нарастващия брой участници в нейните заседания представлява трудоемък процес, като понастоящем Агенцията усъвършенства съответните процедури; отправя искане към Сметната палата да разгледа общия въпрос относно възстановяването на пътни разходи от агенциите в следващите си доклади.

      (1)  ОВ C 261, 31.10.2007 г., стр. 20.

      (2)  ОВ C 309, 19.12.2007 г., стр. 55.

      (3)  ОВ L 248, 16.9.2002 г., стр. 1.

      (4)  ОВ L 208, 5.8.2002 г., стр. 1.

      (5)  ОВ L 357, 31.12.2002 г., стр. 72.

      (6)  ОВ L 187, 15.7.2008 г., стр. 149.

      (7)  Резолюция на Европейския парламент относно забележките, придружаващи решението за освобождаване от отговорност на изпълнителния директор на Европейската агенция за морска безопасност във връзка с изпълнението на бюджета на Агенцията за финансовата 2003 година (ОВ L 196, 27.7.2005 г., стр. 139).

      (8)  ОВ C 273, 15.11.2007 г., стр. 1.

      (9)  Документ на Съвета DS 605/1/07 Rev1.

      (10)  Източник: Доклад относно годишните отчети на Службата за хармонизация на вътрешния пазар за финансовата 2006 година, придружен от отговорите на Службата (ОВ C 309, 19.12.2007 г., стр. 141).

      (11)  Източник: Доклад относно годишните отчети на Службата на Общността за сортовете растения за финансовата 2006 година, придружен от отговорите на Службата (ОВ C 309, 19.12.2007 г., стр. 135).

      (12)  ОВ L 394, 30.12.2006 г., стр. 1.


title: Решение на Съвета от 7 юни 1988 година относно приемане от името на общността на приложение Д.4 към Международната конвенция за опростяване и хармонизиране на митническите процедури

text:
Важна правна забележка

|

31988D0356

Официален вестник n° L 161 , 28/06/1988 стр. 0012 - 0015 специално финландско издание: глава 11 том 14 стр. 0090  специално шведско издание: глава 11 том 14 стр. 0090  специално чешко издание глава 02 том 04 стр. 18  - 21 специално испанско издание глава 02 том 04 стр. 18  - 21 специално унгарско издание глава 02 том 04 стр. 18  - 21 специално литвийско издание глава 02 том 04 стр. 18  - 21 LV.ES глава 02 том 04 стр. 18  - 21 MT.ES глава 02 том 04 стр. 18  - 21 PL.ES глава 02 том 04 стр. 18  - 21 SK.ES глава 02 том 04 стр. 18  - 21 специално словенско издание глава 02 том 04 стр. 18  - 21

		19880607Решение на Съветаот 7 юни 1988 годинаотносно приемане от името на общността на приложение Д.4 към Международната конвенция за опростяване и хармонизиране на митническите процедури(88/356/ЕИО)СЪВЕТЪТ НА ЕВРОПЕЙСКИТЕ ОБЩНОСТИ,като взе предвид Договора за създаване на Европейската икономическа общност, и по-специално членове 28, 43, 113 и 235 от него,като взе предвид предложението на Комисията,като взе предвид мнението на Европейския парламент [1],като има предвид, че с Решение 75/199/ЕИО [2] Общността сключи Международната конвенция за опростяване и хармонизиране н а митническите процедури;като има предвид, че приемането на приложенията към Международната конвенция за опростяване и хармонизиране на митническите процедури действително допринася за развитието и улесняването на международната търговия със стоки;като има предвид, че приложение Д.4 относно затруднения може да бъде прието от Общността;като има предвид, че приемането следва да бъде все пак придружено с известни резерви, отчитащи специфичните изисквания на митническия съюз и достигната понастоящем степен на хармонизиране на митническото законодателство,РЕШИ:Член 1Приложение Д.4 към Международната конвенция за опростяване и хармонизиране на митническите процедури относно затруднения се приема от името на Общността, като подлежи на резерви от общ характер и резерви по отношение на стандарт 5.Текстът на приложение Д.4, заедно с резервите, е част от настоящото решение.Член 2Председателят на Съвета посочва лицето, упълномощено да нотифицира Генералния секретар на Съвета за митническо сътрудничество за приемането от Общността, предмет на резервите, упоменати в член 1, посочено в член 1, на приложението, упоменато в член 1.Съставено в Люксембург на 7 юни 1988 година.За СъветаПредседателM. Bangemann[1] ОВ C 167, 27.6.1988 г.[2] ОВ L 100, 21.4.1975 г., стр. 1.--------------------------------------------------19880607ПРИЛОЖЕНИЕ Д. 4ПРИЛОЖЕНИЕ ОТНОСНО ОТСТЪПКИТЕУВОДВ случаите, в които вносните материали, които са обложени с вносни мита и данъци, преминават процес на производство или обработка (или, при известни обстоятелства, ремонт), след което отиват за износ, често се случва да се предлагат за продажба на външните пазари на по-конкурентни цени, ако при износ вносните мита и данъци се възстановяват. Процедурата за предоставяне на отстъпка предвижда улеснения при такова възстановяване.Тъй като обаче такова възстановяване може да доведе до насърчаване на вноса на чуждестранни стоки, еквиваленти за които са налице и от източници от вътрешния пазар, може би е необходимо въвеждането на някои ограничения при такова възстановяване по отношение на отделни категории стоки, подлежащи на конкретен процес на производство или обработка. Размерът на отстъпката ще трябва да се конкретизира в зависимост от необходимостта в различните страни.Настоящото приложение обхваща не само предоставянето на отстъпка в случаите, в които стоките са преминали през процес на обработка, производство или ремонт, но също и възможността за предоставянето на отстъпка в случаите, в които стоките са били внесени, след което са били реекспортирани в същото си състояние. Настоящото приложение обаче не обхваща възстановяването, направено въз основа на основателен иск, например когато стоките се връщат на доставчика поради несъответствие с договора. Приложението не обхваща и възстановяването на други мита и данъци при износ, освен вносните мита и данъци.ОПРЕДЕЛЕНИЯЗа целите на настоящото приложение:а) под термина "процедура по предоставяне на отстъпка" следва да се разбира митническата процедура, съгласно която при износ на стоки е предвидено възстановяване (пълно или частично) на вносните мита и данъци, наложени при вноса на стоките или на материалите, съдържащи се в тези стоки или използвани при тяхното производство;б) под термина "отстъпка" се разбира сумата вносни мита и данъци, възстановена в съответствие с процедурата по предоставяне на отстъпка;в) под термина "вносни мита и данъци" се разбират митата и другите митнически налози, данъци, такси и други вземания, събирани за стоките или във връзка със стоките, като тук не се включват таксите и вземанията, които са ограничени до приблизителната стойност на предоставените услуги.ПРИНЦИП1. НормаРазпоредбите, отнасящи се до отстъпките, се ръководят от разпоредбите от настоящото приложение.ОБХВАТ2. НормаВ националното законодателство се посочват случаите, в които може да се претендира за отстъпка, и за условията, по които се изплаща такава.Бележка 1В случаите, в които може да се претендира за отстъпка, могат да се посочват с позоваване на някои стоки, или класове стоки, или някои приложения на стоките. Освен това, отстъпката може да бъде ограничена до определени категории вносни мита и данъци или до някои случаи, в които стоките са преминали през процес на обработка, производство или ремонт или други разрешени приложения. Отстъпката по отношение на стоки, използвани в производството на стоки за износ, обикновено се простира до проста помощ при производството, например смазочни материали, но може да се прилага по отношение на брака или загубите, получени в резултат от такова производството.Бележка 2Възстановяването на средства при прилагането на процедурата по предоставяне на отстъпка не се предоставя в случаите, в които вносните мита и данъци са били или ще бъдат възстановени в съответствие с други разпоредби.3. Препоръчвана практикаПроцедурата по предоставяне на отстъпка следва да се прилага и в случаите, в които стоките или материалите, на които са били наложени вносни мита или данъци, са били заменени с равностойни стоки или материали, използвани в производството на стоките за износ.ЗАДЪЛЖИТЕЛНИ ЗА ИЗПЪЛНЕНИЕ УСЛОВИЯ4. НормаЗаинтересуваните страни водят записи или отчетност на запасите, са което се дава възможност за заверяване претенцията за получаване на отстъпка.5. НормаКогато е известно или преди времето на вноса на стоките за вътрешно потребление е било известно, че ще се претендира за отстъпка, с цел улесняване на по-късна претенция, от деклариращата страна може да се поиска да заяви такова свое намерение; при това обаче изплащането на отстъпката не се отказва само поради това, че такава декларация не е била направена, нито пък се износът става задължителен само на основание на такова заявление.БележкаМитницата може да изисква стоките, за които предстои да се внесе претенция за отстъпка, да бъдат отделени от останалите стоки или да преминат през процес на обработка или производство под митнически надзор.ПРОДЪЛЖИТЕЛНОСТ НА ПРЕСТОЯ НА СТОКИ НА МИТНИЧЕСКА ТЕРИТОРИЯ6. НормаВ случаите, в които за износа на стоки е определен краен срок, след изтичането на който стоките не подлежат на отстъпка, при определяне на такъв срок следва да се обърне съответното внимание на характера на обработката или производството, на което могат да бъдат подложени дадените стоки, както и на търговските и други фактори, които имат отношение към въпроса.7. Препоръчвана практикаВ случаите, в които за износа на стоки е определен краен срок, при поискване този срок би трябвало да бъде удължаван, ако митническите власти счетат, че основанията за такова удължаване са действителни.ДЕКЛАРАЦИЯ ЗА ИЗНОС И ПРЕТЕНЦИЯ ЗА ОТСТЪПКА8. НормаВ компетентната митница се депозира декларация за износ с отстъпка, придружена с доказателствени документи.9. Препоръчвана практикаПо искане на износителя и поради причини, счетени за основателни, митническите власти по възможност следва да разрешат стоките, предназначени за износ да бъдат прегледани в частни помещения, като свързаните с такъв преглед разходи се поемат от износителя.Митническите власти сами могат да поискат стоките, предназначени за износ, да се предават за преглед в частни помещения.10. Препоръчвана практикаВ случаите, в които износът на стоки в съответствие с процедурата за предоставяне на отстъпка се контролира посредством отчетността на износителя, би било нормално производството на стоки да се освободи.11. НормаПретенцията за отстъпка съдържа (или предвижда в придружаващите документи) такова доказателство, каквото се изисква, за да се разкрие, че формулираните за предоставянето на отстъпката условия са спазени.БележкаПодробностите, които митническите власти евентуално могат да поискат при изплащането на отстъпката, включват следното:а) претендента;б) първоначално одобрение на стоките за потребление в страната (например номера и датата на декларацията за стоките за потребление в страната);в) платените вносни мита и данъци;г) характера на описанието по митническата тарифа наред с количеството стоки;д) използването, преработката или производството, през които са преминали стоките;е) подробности около износа.12. Препоръчвана практикаВ случаите, в които се определя краен срок, след изтичането на който няма да се приемат претенции за отстъпки, следва да се предвиди разпоредба за удължаването на този срок поради търговски или други причини, ако митническите власти счетат, че основанията за такова удължаване са действителни.ИЗПЛАЩАНЕ НА ОТСТЪПКА13. НормаОтстъпки се изплащат във възможно най-кратък срок след заверяване на претенцията.14. Препоръчвана практикаОтстъпка следва да се изплаща също и при депониране на стоките на митнически склад при условие, че впоследствие предстои техният износ.15. Препоръчвана практикаПри постъпване на такова искане митническите власти следва периодически да изплащат отстъпки за изнесени през даден определен период стоки.ИНФОРМАЦИЯ ОТНОСНО ОТСТЪПКИТЕ16. НормаМитническите власти осигуряват цялата информация, свързана с процедурата за предоставяне на отстъпка, да е на разположение на всяко интересуващо се от такава информация лице.--------------------------------------------------19880607Коментари и уговорки, които Общността следва да внесе по отношение на приложение Д.4 в Международната конвенция за опростяване и хармонизиране на митническите процедури1. Обща уговорка (обща бележка)Общностното законодателство в общия случай обхваща разпоредбите от настоящото приложение. При все това обаче, в областите, които не са обхванати от общностното законодателство, при възникване на необходимост държавите-членки внасят свои собствени уговорки.2. Норма SВ декларацията за освобождаване за свободно разпространение следва задължително да се съдържат някои подробности, отнасящи се до използването на система от споразумение за облекчаване на вътрешната обработка. Освен това, използването на тази система предпоставя, че е издадено разрешително за вътрешна обработка, или, както е в някои случаи, е изискано преди такова освобождаване за свободно разпространение.--------------------------------------------------